Twee sterf toe boot omslaanArgieffoto van NSRI Port Alfred Twee persone is Vrydag dood toe hul boot by Kowieriviermond naby Port Alfred in die Oos-Kaap omgeslaan het. Stephen Slade, bevelvoerder van die Nasionale Seereddingsinstituut (NSRI) in Port Alfred, het gesê die NSRI is Vrydag omstreeks 11:00 ontbied ná ŉ boot vermoedelik deur ŉ golf by Kowieriviermond omgeslaan het. Daar was drie mans op die boot. “ŉ 26 voet lange kommersiële vissersboot het op die rotse uitgespoel. ŉ 47-jarige man, wat die voorval oorleef het, is op die rotse gevind. Twee mans, onderskeidelik 55 en 81 jaar oud, is uit die water gehaal. Alle pogings om hulle by te bring, was ongelukkig tevergeefs. Hulle is op die toneel dood verklaar.” Die oorlewende is na ŉ hospitaal geneem in ŉ ernstige maar stabiele toestand. Die polisie doen ŉ geregtelike doodsondersoek.